Új időszámítás kezdődik a legnagyobb print- és online kiadónál | 24.hu
eladássanomaCentrál Csoport
újságíró. 2014. 07. 01. 14:44
Lezárult a Sanoma Media Budapest Zrt. eladása, a teljes vételár egyösszegű kifizetésével a Centrál Csoport vásárolta meg Magyarország legnagyobb print- és online kiadóvállalatát. A magyar magánszemélyek és intézményi befektetők kezében lévő új tulajdonos 5-10 éves távon tervez médiapiaci befektetésével, és Centrál Médiacsoport Zrt. néven, nyereségesen kívánja tovább működtetni a vállalatot. Szabó György vezérigazgató helyét a vezető testületben az új tulajdonos képviseletében Varga Zoltán veszi át, a pénzügyekért pedig gazdasági igazgatóként Székely László felel majd.
A tranzakció lezárását követően a Centrál Csoport azonnal megkezdte a médiavállalkozáshoz tartozó portfolióelemek részletes átvilágítását, az egyes médiumokat, lapokat, oldalakat érintő döntéseket a pénzügyi átvilágítás és tervezés után hozzák meg. Ennek keretében átfogó reorganizációs programot indítanak, amely elsősorban a központi költségek csökkentését és a vállalat működési hatékonyságának javítását célozza. A Centrál Médiacsoport Zrt. számára kiemelten fontos az üzleti partnerei, hirdetői minőségi kiszolgálása, ezért a jövőben kiemelt hangsúlyt fektet majd az üzleti folyamatok hatékonyságának növelésére.
A Centrál Csoportról
A Centrál Csoport 2004. óta működik a magyar pénzügyi piacon. A kezdetben faktoringgal foglalkozó vállalatcsoport tevékenysége követelés- és ingatlankezeléssel, valamint pénzügyi tanácsadással bővült. A cégcsoport egyik alapítója és elnök-vezérigazgatója Varga Zoltán, aki intézményi és magánbefektetőkkel közösen hozta létre a kockázati tőkebefektetésekkel foglalkozó Central-Fund Kockázati Tőkealap-kezelő Zrt-t, amelynek tulajdonában állt többek között a HSBC Credit Zrt. résztulajdonnal rendelkezik a Wizz-Air-ben, és sikeresen résztulajdonolja az EME Zrt.-t és az Eispro Kft.-t is. A cégcsoport konszolidált árbevétele 2014-ben megközelíti a 70 milliárd forintot, és közel 2000 főt foglalkoztat.
A Centrál Médiacsoport Zrt. (korábbi nevén Sanoma Media Budapest Zrt.) Magyarország második legnagyobb médiavállalata, amely változatos portfóliójával havonta közel 5 millió magyar fogyasztót ér el. Termékpalettáján szórakoztató, ismeretterjesztő és életstílus-magazinok, digitális és e-kereskedelmi termékek, valamint a Story4 és Story5 televíziós csatornák találhatók. A vállalat 2013-ban 17,3 milliárd forintos nettó árbevételt ért el.
A Sanomáról
A Sanoma élen jár a média és az oktatás területén Európában. Finnországban és Hollandiában a Sanoma az első számú médiavállalat, számos médiaplatformon jelen van. Oktatás területén működik Belgiumban, Finnországban, Hollandiában, Lengyelországban és Svédországban. 2013-ban a vállalatcsoport nettó értékesítési árbevétele elérte a 2,1 milliárd EUR-t. A Sanoma részvényeket a Helsinki NASDAQ OMX-en jegyzik.
A Hír24 kiadója a Sanoma Media Budapest Zrt.
Címkék: eladássanomaCentrál Csoport